Un microbuz ce transporta muncitoare a căzut de pe un feribot în Nil, la nord de capitala Egiptului, Cairo. Un prim bilanț, posibil să crească, indică zece morți, informează AFP.
Potrivit ziarului Al-Ahram, microbuzul a căzut de pe feribot în fluviu pentru că șoferul nu a tras frâna de mână. Pentru că după accident a încercat să fugă, el a fost arestat.
Ziarul mai informează că șoferul a avut o altercaţie cu unul dintre pasageri înainte să iasă din mașină.
Ministrul egiptean al Muncii a declarat că microbuzul transporta femei care lucrau la o fermă. Zece au murit și alte nouă au ajuns la spital.
Parchetul a deschis o anchetă şi a dispus o inspecţie tehnică a microbuzului.
Astfel de accidente sunt foarte frecvente în Egipt, în principal din cauza supraaglomerării mijloacelor de transport.